
Mickūnų vaikų lopšelio-darželio
Direktoriaus 2026-09- 04   įsakymu Nr. V1-18
MICKŪNŲ VAIKŲ LOPŠELIO-DARŽELIO
DARBO TVARKOS TAISYKLĖS
I  SKYRIUS 
BENDROSIOS NUOSTATOS

1. Mickūnų vaikų lopšelio-darželio (toliau – Įstaiga) darbo tvarkos taisyklės (toliau – Taisyklės) reglamentuoja Įstaigos darbuotojų priėmimą ir atleidimą, pagrindines darbuotojų ir darbdavio teises, pareigas, atsakomybę, darbo režimą, poilsio laiką, darbuotojų saugos ir sveikatos reikalavimus, taip pat kitus darbo santykių principus tarp Įstaigos bendruomenės narių.
2. Taisyklės parengtos vadovaujantis LR vyriausybės 2006 m. vasario 28 d. Nr. 200 nutarimu „Dėl pavyzdinių valstybės institucijų ir įstaigų vidaus tvarkos taisyklių patvirtinimu“, Lietuvos Respublikos darbo kodeksu, Lietuvos Respublikos Konstitucija, Lietuvos Respublikos švietimo įstatymu, Lietuvos Respublikos darbuotojų darbo apmokėjimo įstatymu, Lietuvos Respublikos Vyriausybės nutarimais, Įstaigos nuostatais, kitais teisės aktais, įstatymais. 
3. Įstaigos darbo tvarkos taisyklės užtikrina darbo įstatymų laikymąsi, tinkamą darbo organizavimą, saugių darbo sąlygų sukūrimą, kokybišką paslaugų teikimą.
4. Taisyklės numato vienodus, demokratiškus reikalavimus visiems darbuotojams su asmeninę atsakomybę į pareigų atlikimą ir rezultatą, teisingumą, etišką, geranorišką bendradarbiavimą su ugdytinių šeimomis. 
5. Taisyklės galioja ir yra privalomos visiems Įstaigos darbuotojams nuo darbuotojo įdarbinimo dienos iki darbo sutarties, sudarytos tarp darbuotojo ir darbdavio, pasibaigimo arba nutraukimo dienos.
6. Darbuotojas, sudarydamas darbo sutartį, supažindinamas su darbo tvarkos taisyklėmis pasirašytinai. Įstaigos direktorius (arba jo įgaliotas asmuo) turi teisę pakartotinai supažindinti darbuotojus su Taisyklėmis, jei pastebi, kad darbuotojai aplaidžiai laikosi šių Taisyklių reikalavimų.

II SKYRIUS 
DARBUOTOJŲ PRIĖMIMO Į DARBĄ, PERKĖLIMO Į KITAS PAREIGAS IR  ATLEIDIMO IŠ DARBO TVARKA 

7. Darbuotojai į darbą Įstaigoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka. Darbuotojus į darbą priima ir atleidžia Įstaigos direktorius. Darbuotojui, priimtam dirbti į Įstaigą, suformuojama asmens byla.
8. Darbuotojo priėmimas į darbą įforminamas tarp darbdavio ir darbuotojo pasirašant darbo sutartį, pagal kurią darbuotojas įsipareigoja atlikti darbo funkciją, o darbdavys įsipareigoja už tai mokėti darbo užmokestį Lietuvos Respublikos įstatymų ir kitų teisės aktų nustatyta tvarka.
9. Įstaigos darbuotojus priima į pareigas (darbą) arba atleidžia iš pareigų (darbo) Įstaigos direktorius, o jam nesant (dėl komandiruotės, atostogų ar ligos) - jį pavaduojantis asmuo, vadovaujantis Lietuvos Respublikos darbo kodekso nustatyta tvarka.
10. Priimti į darbą asmenys įsipareigoja dirbti tam tikros profesijos, specialybės ar kvalifikacijos darbą pagal sutartą darbo krūvį, kuris gali būti keičiamas abipusiu darbuotojo ir direktoriaus rašytiniu susitarimu. Esant tam tikroms aplinkybėms, darbuotojas, su juo suderinus, gali būti perkeltas į kitas pareigas, vadovaujantis Lietuvos Respublikos darbo kodeksu.
11. [bookmark: _Hlk201581420]Priimamas į darbą asmuo privalo įstatymuose nustatyta tvarka pateikti dokumentus:
11.1. asmens tapatybę patvirtinantį dokumentą;
11.2. išsilavinimą ar profesinį parengimą patvirtinančius dokumentus;
11.3. privalomo sveikatos patikrinimo pažymą arba asmens medicininę knygelę;
11.4. nepilnamečių vaikų gimimo liudijimo kopijas;
11.5. teisėto darbo su vaikais kodą (QR kodą) - kai pretenduoja į pareigybę, kuriai privaloma nepriekaištinga reputacija;
11.6. prašymą priimti į darbą (paprašius įstaigos vadovui - ir rekomendaciją);
11.7. kitus teisės aktų bei Įstaigos nustatytus dokumentus; turint neįgalumą – neįgaliojo pažymėjimo kopiją.
12. Priimami darbuotojai pasirašytinai supažindinami su Įstaigos nuostatais, pareigybės aprašymu, gaisrinės saugos instrukcijomis, darbuotojų saugos ir sveikatos instrukcijomis, taisyklėmis. 
13. Darbuotojui parinkti į vadovaujančiųjų darbuotojų ir specialistų pareigas, taip pat į tokias pareigas, kurias gali eiti asmenys, turintys tam tikrų gebėjimų, rengiamas konkursas. Pareigybių, dėl kurių turi būti rengiamas konkursas, sąrašą ir konkursų organizavimo ir vykdymo tvarką nustato Lietuvos Respublikos Vyriausybė.
14. Kandidatai į pareigas, kurioms neprivaloma skelbti konkurso, priimami atrankos būdu (pokalbis), vadovaujantis Lietuvos Respublikos darbo kodeksu.
15. Nutraukus darbo sutartį darbuotojas jo žinioje esančias dokumentų bylas, materialines vertybes perduoda pagal perdavimo – priėmimo aktus asmeniui, užimsiančiam jo pareigas, o jei tokio nėra – direktoriaus paskirtam asmeniui.
III SKYRIUS
DARBUOTOJŲ DARBO IR  POILSIO LAIKAS

16. Įstaigoje nustatoma penkių darbo dienų savaitė su dviem poilsio dienomis (šeštadienis ir sekmadienis). Įstaiga atidaroma 6.30 val. ir užrakinama 18.30 val. Patekti į Įstaigos patalpas ne darbo metu, galima iš anksto susiderinus su direktoriumi. 
17. Karantino, ekstremalių situacijų metu įstaigos darbo valandos nustatomos atskiru direktoriaus įsakymu. 
18. Įstaigoje valstybės nustatytomis švenčių dienomis nedirbama. Valstybinių švenčių dienų
išvakarėse mokytojų darbo laikas viena valanda netrumpinamas. 
19. Darbuotojams darbo laikas nustatomas vadovaujantis Lietuvos Respublikos Darbo kodeksu, kitais darbo laiką reglamentuojančiais Lietuvos Respublikos Vyriausybės nutarimais ir/ar teisės aktais: 
19.1. mokytojai dirba 36 val. už 1,0 et., tame tarpe 6 nekontaktinės valandos per darbo savaitę. Pietų pertrauka pedagogams nenustatoma, nes vaikai negali likti vieni bet suteikiama galimybė pietauti su vaikais. 
19.2. logopedas dirba 36 val. už 1,0 et., iš jų 14 nekontaktinės valandos per darbo savaitę;
19.3. meninio ugdymo mokytojai dirba 18 val. už 0,5 et., iš jų 6 nekontaktinės valandos per darbo savaitę;
19.4. pedagogų, pagalbos specialistų nekontaktinės valandos atsispindi darbo grafikuose. Nekontaktinės valandos - nuotolinis darbas, metodinių priemonių gaminimas, pasirengimas renginiams, kompetencijos kėlimas seminaruose, kursuose, metodinėse dienose ir pan.
19.5. darbuotojai (administracija ir pagalbinis techninis personalas) dirba 40 val. už 1,00 et. per darbo savaitę, nekontaktinės valandos nenustatomos. Pietų pertraukai skiriama 0,5 – 1 val. (kaip susitarta ir nurodyta darbo apskaitos žiniaraštyje).
20. Darbuotojų darbo laiko apskaitos žiniaraščius pildo direktorius.
21. Pedagogų darbo grafikus sudaro direktoriaus pavaduotoja ugdymui, kitų darbuotojų - direktoriaus pavaduotoja ūkiui. 
22. Atskirais atvejais, suderinus su darbuotojais ar jiems prašant, nepažeidžiant įstaigos ir paslaugų gavėjų interesų, darbuotojams gali būti taikoma suminė darbo laiko apskaita. 
23. Įstaigos darbuotojų darbo grafikus tvirtina direktorius. 
24. Darbuotojo prašymas dėl kito darbo laiko režimo arba darbo nuotoliniu būdu yra tenkinamas, išskyrus atvejus, kai darbdaviui atsiranda papildoma našta organizuojant darbą.
25. Jeigu nenustatyta kitaip, laikoma, kad darbo laiko norma įvykdoma per apskaitinį vienos savaitės laikotarpį, kai dirbama penkias dienas per savaitę, o kiekvienos savaitės darbo dienomis valandų skaičius yra vienodas.
26. Darbo grafikų nuostatos:
26.1.darbuotojams, išskyrus mokytojus, grafikai sudaromi atsižvelgiant į ugdymo ir veiklos organizavimo ypatumus, individualius darbuotojų poreikius;
26.2.etatiniams Įstaigos darbuotojams darbo laikas nustatomas vadovaujantis Lietuvos Respublikos darbo kodeksu;
26.3. grafikai paskelbiami (pranešami) darbuotojams ne vėliau kaip prieš dvi savaites iki jų įsigaliojimo. Jeigu nėra nustatyto darbo grafiko, darbuotojai dirba vadovaudamiesi Taisyklėse darbuotojams numatytu darbo laiku;
27. Pedagogai privalo dalyvauti Mokytojų tarybos ar kitų darbo grupių (kurioms jis priklauso) posėdžiuose, susirinkimuose, nors tą savaitės dieną ir neturi tiesioginių darbo valandų. Nedalyvauti gali tik pedagogas, dirbantis antraeilėse pareigose. Pedagogų nedalyvavimas posėdžiuose, susirinkimuose neatleidžia nuo juose pateiktos informacijos nežinojimo.

[bookmark: _Hlk198817541]IV SKYRIUS
DARBUOTOJŲ ATOSTOGOS IR NEDARBINGUMAS

28. Kasmetinės atostogos suteikiamos pagal kasmetinių atostogų suteikimo eilę Įstaigos direktoriaus įsakymu patvirtintu atostogų grafiku, kuris patvirtinamas iki kiekvienų metų gegužės 1 dienos, arba šalių sutartu laiku Lietuvos Respublikos darbo kodekso nustatyta tvarka. Kasmetinių atostogų suteikimo eilė gali būti keičiama bendru Įstaigos direktoriaus ir darbuotojo susitarimu.
29. Darbuotojai turi teisę nustatytos trukmės kasmetines atostogas gauti per vasaros  mokinių atostogas. Darbuotojų pageidavimu, kasmetinės atostogos suteikiamos kitu laiku, tačiau atsižvelgiant į Įstaigos darbo organizavimo bei finansinių išteklių galimybes (tais atvejais, kai reikalingas darbuotojų pavadavimas, kad būtų užtikrintas Įstaigos tam tikrų funkcijų vykdymas).
30. Darbuotojai privalo pateikti prašymą dėl atostogų ne vėliau kaip prieš dešimt darbo dienų iki planuojamų atostogų pradžios.
31. Darbuotojų prašymai dėl kasmetinių atostogų suteikimo gali būti netenkinami esant bent vienam iš žemiau nurodytų atvejų:
31.1. jeigu, patenkinus darbuotojo prašymą dėl kasmetinių atostogų suteikimo, Įstaigoje nebūtų užtikrintas reikalingas darbuotojų skaičius atlikti darbo funkcijas;
31.2. jeigu iš anksto yra suplanuota vykdyti projektą ar darbus ir atostogų prašantis darbuotojas turėtų dalyvauti tokiame projekte ar darbuose;
31.3. kitais atvejais, kai prašymas neatitinka nustatytų reikalavimų, Įstaigoje nustatytų tvarkų arba atostogų suteikimas pakenktų Įstaigos interesams.
32. Kasmetinės atostogos ar jų dalis turi būti suteikiamos bent kartą per darbo metus.
33. Darbo metai, už kuriuos suteikiamos kasmetinės atostogos, prasideda nuo darbuotojo darbo pagal darbo sutartį pradžios.
34. Jeigu kasmetinės atostogos suteikiamos dalimis, viena iš dalių negali būti trumpesnė kaip 10 darbo dienų. 
35. Tikslinės, pailgintos ir papildomos atostogos suteikiamos vadovaujantis Lietuvos Respublikos darbo kodekso nuostatomis. Darbuotojai privalo pateikti prašymą dėl tikslinių, nemokamų atostogų ne vėliau kaip prieš dešimt darbo dienų iki planuojamų atostogų pradžios išskyrus atvejus, kai dėl subjektyvių aplinkybių to negalima padaryti, pvz., darbuotojui dalyvauti mirusio šeimos nario laidotuvėse.
36. Darbuotojui susirgus iki atostogų pradžios, kasmetinių atostogų pradžia nukeliama, tačiau ne ilgiau kaip iki suteiktų kasmetinių atostogų pabaigos, jeigu darbuotojas susirgo atostogų metu, darbuotojo prašymu, nepanaudotos kasmetinės atostogos jam suteikiamos kitu šalių susitartu laiku, tačiau tais pačiais darbo metais arba kasmetinių atostogų dalis gali būti perkelta ir pridėta prie kitų darbo metų kasmetinių atostogų.
37. Prašymą nepanaudotoms kasmetinėms atostogoms darbuotojas turi pateikti ne vėliau kaip prieš dešimt darbo dienų iki atostogų pradžios. Atostoginiai išmokami ne vėliau kaip paskutinę darbo dieną prieš kasmetinių atostogų pradžią. Atostoginiai už atostogų dalį, viršijančią dvidešimt darbo dienų trukmę, darbuotojui mokami atostogų metu darbo užmokesčio mokėjimo tvarka ir terminais.
38. Darbuotojo atskiru prašymu atostoginiai mokami įprasta darbo užmokesčio mokėjimo tvarka.
39. Mokytojams nepanaudotos atostogos ar jų dalis gali būti suteikiamos tik mokinių atostogų metu (išskirtiniais atvejais, suderinus su Įstaigos direktoriumi, dalis nepanaudotų atostogų (ne daugiau kaip 10 darbo dienų) vieną kartą per metus gali būti suteikiamos ugdymo proceso metu).
40. Kai atostogos suteikiamos ugdymo proceso metu - darbuotojai privalo suderinti savo funkcijų pavadavimą su Įstaigos direktoriumi ne vėliau kaip likus 3 darbo dienoms iki atostogų pradžios.
41. Atšaukti iš kasmetinių atostogų leidžiama tik darbuotojo raštišku sutikimu, kuriame darbuotojas turi nurodyti laikotarpį, į kurį perkeliama nepanaudota atostogų dalis (atostogos pratęsiamos, prijungiamos prie kitų metų kasmetinių atostogų).
[bookmark: _Hlk201828229]42. Darbuotojams, auginantiems vieną vaiką iki dvylikos metų, suteikiama viena papildoma poilsio diena per tris mėnesius, darbuotojams, auginantiems neįgalų vaiką iki aštuoniolikos metų arba du vaikus iki dvylikos metų, suteikiama viena papildoma poilsio diena per mėnesį, o darbuotojams, auginantiems tris ir daugiau vaikų iki dvylikos metų arba auginantiems du vaikus iki dvylikos metų, kai vienas arba abu vaikai yra neįgalūs, – dvi dienos per mėnesį, mokant jiems vidutinį jų darbo užmokestį. Darbuotojai teikia Įstaigos direktoriui prašymą ne vėliau kaip prieš tris darbo dienas iki papildomos poilsio dienos pradžios. 
43. Darbuotojų darbo laiko apskaitai tvarkyti pildomi darbo laiko apskaitos žiniaraščiai, kuriuos tvirtina Įstaigos direktorius.
44. Dėl laikino nebuvimo darbo vietoje dėl asmeninių priežasčių (daugiau nei 1 valandą) darbuotojai turi gauti savo tiesioginio vadovo žodinį ir (ar) rašytinį (perduotą elektroninėmis komunikacijos priemonėmis) leidimą. 
[bookmark: _Hlk201824314]45. Darbuotojai, palikdami įstaigą darbo tikslais, turi tai raštu suderinti su savo tiesioginiu vadovu. Norėdami išvykti ne darbo tikslais visai darbo dienai, darbuotojai turi pateikti prašymą ir gauti direktoriaus rašytinį sutikimą, trumpalaikis išvykimas (1-2 val.) derinamas su tiesioginiu vadovu. 
46. Už mokytojų, neatvykusių į darbą, pavadavimą atsakingas direktoriaus pavaduotojas ugdymui. Mokytojų pavadavimas fiksuojamas žiniaraštyje, ir, ataskaitinio laikotarpio pabaigoje, įforminamas direktoriaus įsakymu. 

[bookmark: _Hlk199410156]V SKYRIUS
DARBUOTOJŲ ETIKA. ELGESIO REIKALAVIMAI 

47. Darbuotojų tarnybinę ar drausminę atsakomybę reglamentuoja Lietuvos Respublikos valstybės tarnybos ir kiti įstatymai, Lietuvos Respublikos darbo kodeksas, Etikos kodeksas, Vaikų teisių konvencija, ministrų įsakymai, potvarkiai, nutarimai ir įstaigos vidaus tvarkos nuorodos ir kt. 
48. Darbuotojai savo elgesiu reprezentuoja savo įstaigą, kurioje dirba, todėl turi būti vengiama intrigų, apkalbų, draudžiama skleisti asmens garbę ir orumą žeminančią informaciją, turi būti palaikoma dalykinė darbo atmosfera bei geri tarpusavio santykiai.
49. Darbuotojams darbo metu draudžiama vartoti necenzūrinius žodžius ir posakius.
50. Darbuotojai turi vengti situacijų, galinčių sukelti interesų konfliktą, gerbti kitų privatumą.
51. Darbuotojų elgesys, neatitinkantis jiems suteiktų įgaliojimų ar nustatytų elgesio principų, draudžiamas ir baudžiamas teisės aktų nustatyta tvarka.


VI SKYRIUS
DARBUOTOJŲ PAREIGOS IR TEISĖS

52. Darbuotojas privalo:
52.1. laikytis darbo sutarties sąlygų ir kitų susitarimų, sudarytų tarp šalių;
52.2. dirbti dorai ir sąžiningai;
52.3. laiku ir kokybiškai atlikti pavestus darbus;
52.4. tausoti įstaigai priklausantį turtą;
52.5. kurti ir palaikyti gerą psichologinę atmosferą Įstaigoje, puoselėti pasitikėjimo ir atvirumo aplinką;
52.6. susipažinti su jam pateiktais Įstaigos vietiniais norminiais teisės aktais (sutartimis, taisyklėmis, instrukcijomis, nuostatais, įsakymais, nurodymais ir kt.) pasirašytinai;
52.7. vykdyti Įstaigos vietinių norminių teisės aktų (sutarčių, taisyklių, instrukcijų, nuostatų, įsakymų, nurodymų ir kt.) reikalavimus bei direktoriaus ar  tiesioginio vadovo žodžiu ir raštu pavestas užduotis;
52.8. nedelsdamas informuoti administraciją įvykus nelaimingam atsitikimui darbe, pakeliui į darbą ar iš darbo;
52.9. nedelsdamas informuoti administraciją paaiškėjus, kad vaikas patyrė smurtą, prievartą, seksualinį ar kitokio pobūdžio išnaudojimą;
52.10. nedelsdamas informuoti administraciją apie pastebėtus Įstaigoje pašalinius asmenis arba jų neleistiną elgesį teritorijoje;
52.11. palaikyti švarą ir tvarką kiekvienoje darbo vietoje (grupėje, salėje, pavėsinėje, pagalbinėse patalpose);
52.12. racionaliai ir taupiai naudoti darbo priemones, elektros energiją, šilumą, vandenį ir kitus materialinius išteklius;
52.13. dirbti saugiai, laikytis gaisrinės saugos, darbuotojų saugos ir sveikatos instrukcijų reikalavimų;
52.14. laikytis darbo drausmės (laiku ateiti į darbą ir pradėti darbą, laikytis nustatytos darbo laiko trukmės, visą darbo laiką skirti darbui, tiksliai ir laiku vykdyti Įstaigos direktoriaus ir / ar tiesioginio vadovo nurodymus ir kt.);
52.15. negalėdamas atvykti į darbą laiku dėl kokių nors priežasčių ar susirgęs, privalo nedelsiant, iki darbo pradžios, apie tai informuoti tiesioginį vadovą ir nurodyti vėlavimo ar neatvykimo priežastis ir vėlavimo ar neatvykimo trukmę. Jeigu darbuotojas pats negali pranešti apie neatvykimą, vėlavimą, tai gali atlikti kiti; 
52.16. ne vėliau kaip prieš 5 darbo dienas informuoti Įstaigos direktorių ar tiesioginį vadovą apie planines operacijas, medicinines reabilitacijas, sanatorinius gydymus bei apie planuojamas tėvystės atostogas;
52.17. informaciją, kurios reikalauja Įstaigos direktorius ar tiesioginis vadovas, pateikti ne vėliau, nei reikalauja nustatyti terminai;
52.18. naudoti internetą ir elektroninį paštą tik darbo tikslais;
52.19. nedelsiant šalinti priežastis ir sąlygas, neleidžiančias dirbti arba apsunkinančias normalų darbą (konfliktai, organizacinės technikos priemonių gedimai, ekstremalios situacijos ir kt.), pranešti apie tai Įstaigos direktoriui ar tiesioginiam vadovui;
52.20. kiekvienais metais pasinaudoti kasmetinėmis atostogomis ar jų dalimi;
52.21. elgtis pagarbiai su kitais darbuotojais, vengti asmeninio įžeidinėjimo, orumo žeminimo, kitų darbuotojų darbo menkinimo, neigiamų emocijų demonstravimo;
52.22. pasikeitus pateiktiems duomenims (pavardei, adresui, elektroniniam paštui, telefono numeriui) informuoti direktorių;
53. Įstaigoje laikoma, kad darbuotojas, savo parašu dokumente ar prie dokumento pridedamuose lapuose, arba supažindinimo lapuose, ar kitur patvirtinęs savo susipažinimą su dokumentu, taip pat patvirtina (išskyrus atvejus, kai šis darbuotojas raštu nurodo kitaip), kad šį dokumentą perskaitė, jį suprato, žino, sutinka su jo turiniu ir įsipareigoja jo nuostatų laikytis.
54. Administracijos darbuotojai privalo:
54.1. organizuoti darbuotojų darbą taip, kad kiekvienas darbuotojas, vadovaujantis jo pareigybės aprašymu, dirbtų pagal savo kvalifikaciją, turėtų jam paskirtą darbo vietą;
54.2. užtikrinti, kad būtų tinkamai, techniškai įrengtos visos darbo vietos ir jose sudarytos darbo sąlygos, atitinkančios saugos ir sveikatos taisyklių reikalavimus;
54.3. aprūpinti darbuotojus reikalingomis asmeninėmis apsaugos priemonėmis ir užtikrinti sanitarijos bei higienos sąlygas;
54.4. nuolat kontroliuoti kaip darbuotojai laikosi darbuotojų saugos ir sveikatos, vaikų / asmenų gyvybės apsaugos instrukcijų, sanitarijos ir higienos, gaisrinės saugos reikalavimų;
54.5. laiku apmokyti darbuotojus saugiai dirbti pagal jų pareigybės aprašymus. Supažindinti darbuotojus su pareigybės aprašymu pasirašytinai;
54.6. skatinti darbuotojų norą dirbti našiai, užtikrinti sistemingą darbuotojų dalykinės ir profesinės kvalifikacijos kėlimą;
[bookmark: _Hlk201750733]54.7. laiku supažindinti darbuotojus su užduotimis ir jų įvykdymo sąlygomis bei terminais.
55. Įstaigoje dirbantiesiems darbuotojams draudžiama:
55.1. be Įstaigos direktoriaus ar tiesioginio vadovo žinios pavesti atlikti darbą ar patikėti darbo priemones kitam asmeniui;
55.2. palikti darbą, palikti vaikus be priežiūros, kol neatvykęs jį keičiantis darbuotojas;
55.3. atiduoti vaikus neblaiviems asmenims ir nepilnamečiams vaikams;
55.4. viešinti privačią informaciją apie vaikus ir jų šeimą (išskyrus vaikų apsaugos institucijas);
55.5. leisti būti pašaliniams asmenims grupėse be administracijos sutikimo;
55.9. pasirodyti darbe neblaiviam, apsvaigusiam nuo narkotinių ar toksinių medžiagų, darbo metu vartoti alkoholinius gėrimus, narkotines medžiagas;
55.10. kritikuoti darbuotojus ar jų veiklą;
55.11. sudaryti konfliktines situacijas, skatinti nepasitikėjimą ugdytiniais, jų tėvais, bendradarbiais ir vadovais;
55.12. iš Įstaigos patalpų išsinešti įstaigai priklausančius daiktus, dokumentus, kitas materialines vertybes be Įstaigos direktoriaus ar tiesioginio vadovo leidimo;
55.13. laikyti asmeninius pinigus, dokumentus ir daiktus kartu su įstaigos dokumentais ir inventorizuotu įstaigos turtu (priemonėmis, įranga ir kt.);
55.14. teikti paslaugas, atlikti darbus klientams, siekiant asmeninės naudos;
55.15. tarnybiniu kompiuteriu naudotis asmeniniais tikslais, išskyrus, jei darbdavys ir darbuotojas raštiškai susitarė kitaip;
55.16. skelbti tikrovės neatitinkančią (duomenimis nepagrįstą), konfidencialią informaciją žiniasklaidai.
56. Darbuotojų profesinės kvalifikacijos kėlimo nuostatos:
56.1. tiesioginiai darbuotojų vadovai privalo pranešti Įstaigos direktoriui apie darbuotojų poreikį kelti profesinę kvalifikaciją;
56.2. darbuotojų siuntimas į kvalifikacijos kėlimo mokymus, seminarus ar kursus įforminamas darbuotojo prašymu bei direktoriaus rašytiniu  ar žodiniu sutikimu;
56.3. darbuotojai privalo kelti savo profesinę kvalifikaciją su tiesioginiu vadovu suderintu laiku.
57. Darbuotojai turi teisę:
57.1. turėti būtinas darbo sąlygas ir tinkamai įrengtą darbo vietą;
57.2. gauti reikiamą informaciją ir įgaliojimus naudotis resursais, reikalingais funkcijų vykdymui;
57.3. ginti pažeistas savo teises ar teisėtus interesus;
57.4. atsisakyti dirbti, jeigu yra pavojus sveikatai, gyvybei, taip pat dirbti tuos darbus, kuriuos saugiai atlikti nėra apmokytas;
58. Įstaigos administraciją sudaro direktorius, direktoriaus pavaduotoja ugdymui, direktoriaus pavaduotoja ūkiui.
59. Direktorius:
59.1. organizuoja, koordinuoja ir kontroliuoja Įstaigos veiklą tiesiogiai arba per pavaduotojus;
59.2. ,,augina“ darbuotojus, palaiko jų iniciatyvas, deleguoja rengiant pranešimus miesto ar respublikiniuose renginiuose, seminaruose, konferencijose, siūlo dalinantis gerąja darbo patirtimi;
59.3. atlieka visas jo pareigybės aprašyme numatytas ir steigėjo įsakymais ir kitais teisės aktais numatytas funkcijas.
60. Įstaigos direktoriaus komandiruočių, stažuočių, atostogų ar ligos metu vaduoja ir nustatytas funkcijas vykdo Švietimo, mokslo ir sporto ministerijos potvarkiu paskirtas asmuo.
61. Direktorius yra tiesiogiai pavaldus Švietimo mokslo ir sporto ministerijos ministrui.
62. Direktoriaus pavaduotojas ugdymui:
62.1. planuoja ir organizuoja ugdymo procesą, prižiūri jo eigą, vertina rezultatus, numato būdus jo tobulinimui;
62.2. sudaro sąlygas pedagoginių ir nepedagoginių darbuotojų kvalifikacijos kėlimui, gerosios darbo patirties sklaidai;
62.3. reikalauja darbo drausmės laikymosi, formuoja darbo kolektyvą, vykdo priežiūrą ir fiksuoja rezultatus;
62.4. atlieka visas jo pareigybės aprašyme numatytas funkcijas.
63. Direktoriaus pavaduotojas ūkiui vadovauja materialiniam aprūpinimui, ūkiniam sektoriui, vykdo visas pareigybės aprašyme numatytas funkcijas. Jis atsakingas už materialinių vertybių įsigijimą ir saugojimą, pastatų priežiūrą, užtikrina saugias ir sveikas darbo sąlygas, tvarkingą inventoriaus ir kiemo įrenginių būklę. Jam pavaldūs aptarnaujančio personalo darbuotojai.

[bookmark: _Hlk199837414]VII SKYRIUS
DARBUOTOJŲ SKATINIMAS IR DRAUSMINIMAS

64. Skatinimo tikslai: 
64.1. už puikius metinius veiklos rezultatus ir aukštus ugdytinių pasiekimus (ugdytiniai – šalies, tarptautinių olimpiadų, konkursų, varžybų prizininkai); 
64.2. už inovacijų iniciavimą, organizavimą ir įgyvendinimą; 
64.3. už papildomų funkcijų atlikimą, kurios nesusijusios su pareigybės aprašu ir vadovo įsakymu paskirtomis funkcijomis. 
65. Skatinimo priemonės: 
65.1. žodinė padėka: kasdieninėje veikloje, mokytojų tarybos posėdžiuose, susirinkimuose; 
65.2. padėka Įstaigos internetinėje svetainėje; 
65.3. padėkos raštas; 
65.4. siūlymas keltis aukštesnę kvalifikaciją; 
65.6. vienkartinė išmoka (vadovaujantis Lietuvos Respublikos darbo kodeksu bei atsižvelgiant į DAS);
[bookmark: _Hlk201755904]65.7. darbuotojams gali būti mokamos priemokos/premijos vadovaujantis Lietuvos Respublikos darbo kodeksu bei atsižvelgiant į DAS.
65.8. edukacinė kelionė; 
65.9. nominacija: nominacija skiriama darbuotojui už tais mokslo metais naujų iniciatyvų diegimą darbe, naujų idėjų skleidimą ir įgyvendinimą. Nominacijai darbuotojus siūlo direktoriaus pavaduotojai, ugdytinių tėvai. Nominacijos pasiūlymai teikiami direktoriui. 
[bookmark: _Hlk201755853]66. Materialinės pašalpos mokamos atsižvelgiant į DAS įtvirtintas nuostatas bei į Įstaigos finansines galimybes. 
67. Drausminės nuobaudos skiriamos vadovaujantis Lietuvos Respublikos darbo kodekso nustatyta tvarka. 
68. Drausminimo priemonės: 
68.1. Įstaigos direktoriaus ar tiesioginio vadovo žodinis/raštu darbuotojo įspėjimas; 
68.2. Įstaigos direktoriaus ar tiesioginio vadovo viešas darbuotojo veiklos aptarimas Mokytojų tarybos susirinkime; 
68.3. darbo drausmės pažeidimo tyrimas, kuris pradedamas Įstaigos direktoriaus iniciatyva (raštu) arba gavus oficialią informaciją (skundą) raštu apie darbuotojo darbo drausmės pažeidimą. Darbuotojas, įtariamas padaręs darbo drausmės pažeidimą, nedelsdamas pateikia rašytinį pasiaiškinimą dėl darbo drausmės pažeidimo ir su jo darbą kuruojančiu vadovu yra kviečiamas pokalbiui pas direktorių. Direktorius įsakymu skiria drausminę nuobaudą arba pripažįsta, kad darbuotojas darbo drausmės nepažeidė. Darbuotojas su įsakymu susipažįsta pasirašytinai. 
69. Drausminė nuobauda galioja vienus mokslo metus ir darbuotojas negali dalyvauti skatinimo sistemoje. 
70. Jei per vienus mokslo metus darbuotojas gauna to paties turinio antrą nuobaudą, peržiūrima jo kompetencija, kvalifikacija (jeigu turi) arba darbuotojas nušalinamas nuo darbo LR darbo kodekso nustatyta tvarka.
71. Jei darbuotojas darbe pasirodo neblaivus arba darbo metu vartoja alkoholinių gėrimų, tai laikoma ypatingu darbo drausmės pažeidimu. Tokiu atveju darbuotojas nedelsiant nušalinamas nuo darbo LR darbo kodekso nustatyta tvarka. 

VIII SKYRIUS
SAUGUMO UŽTIKRINIMAS

72. Visi darbuotojai, nepriklausomai nuo užimamų pareigų atsako už vaikų psichinę, fizinę ir emocinę sveikatą ir privalo taikyti neabejingumo principą. 
73. Visiems darbuotojams neleistinas ir netoleruojamas bet kokios rūšies smurtas ar smurto apraiškos prieš vaiką, darbuotoją ar kitą asmenį. Pastebėjus neadekvatų ar smurtinį atvejį, elgesį iš kito asmens, darbuotojas privalo skubiai sudrausminti asmenį, informuoti kuruojantį vadovą ar įstaigos direktorių. 
74. Pedagogai užtikrina, kad ugdymo aplinka atitiktų HN reikalavimus, kad naudojamos priemonės, žaislai, inventorius ar kt. būtų švarūs, estetiški, saugūs. 
75. Darbuotojams draudžiama savavališkai keisti tvarkaraštį ar darbo grafiką. 
[bookmark: _Hlk201756200][bookmark: _Hlk201828786]76. Darbuotojai, palikdami Įstaigą darbo valandomis ir darbo tikslais, turi apie tai informuoti  Įstaigos direktorių ar tiesioginį vadovą nurodydami išvykimo tikslą bei trukmę. Išvykimas įforminamas darbuotojo prašymu bei direktoriaus rašytiniu sutikimu;
77. Darbuotojai norėdami išvykti darbo valandomis ne darbo tikslais, turi gauti Įstaigos direktoriaus arba tiesioginio vadovo sutikimą. Išvykimas įforminamas darbuotojo prašymu bei direktoriaus rašytiniu sutikimu;
78. Darbuotojai, negalintys laiku atvykti arba visai negalintys atvykti į darbą apie tai nedelsdami turi informuoti savo kuruojantį vadovą  bei nurodyti vėlavimo ar neatvykimo priežastis. Jeigu darbuotojai apie savo neatvykimą dėl tam tikrų priežasčių negali pranešti patys, tai gali padaryti kiti jiems artimi asmenys. 
79. Jei darbuotojas neatvyksta į darbą dėl ligos, praneša kuruojančiam vadovui, kokiam laikui išduota nedarbingumo pažyma, informuoja, kai pažyma tęsiama.
80. Neatvykusio darbuotojo į darbą, dėl ligos ar kitos svarbios priežasties, darbo grafiką koreguoja kuruojantis vadovas, kuris užtikrina veiklos sklandumą ir apie tai informuoja direktorių. 
81. Susirgus darbuotojui, direktoriaus įsakymu skiriamas vaduojantis darbuotojas. 
82. Jei darbuotojas į darbą vėluoja, jo darbu pasirūpina tiesioginis vadovas: pavaduotojas ugdymui - vaikų užimtumu, pavaduotojas ūkiui – įstaigos paslaugų teikimu.
83. Pedagogas neturi teisės išvaryti vaiką iš grupės, salės ar kitos patalpos, nes jis atsako už jo saugumą.
84. Pedagogas be priežasties negali išeiti iš grupės ir palikti vaikų vienų. 
85. Vaikų grupės mokytojas, kartu su įstaigos meninio ugdymo mokytoju privalo dalyvauti vaikų grupinėse (meninio ugdymo) veiklose. 
86. Pedagogas privalo palikti tvarkingą darbo vietą: uždaryti langus, išjungti šviesą, kompiuterį, įsitikinti, kad vandens čiaupai užsukti. 
87. Ugdytinių nuotraukos Įstaigos internetiniame puslapyje talpinamos informatyviais, reprezentaciniais tikslais (kelionių, varžybų, olimpiadų, konkursų ir t.t. dalyviai bei nugalėtojai, įvairių renginių, akcijų dalyviai ir pan.) ir tik gavus raštišką tėvų sutikimą. 
88. Ugdytinių drausmingumui užtikrinti, pedagogai kartu su vaikais susikuria „Vaikų grupės taisykles“. Su taisyklėmis supažindinamos ugdytinių šeimos, kurios skatinamos laikytis bendrų susitarimų.
89. Visi darbuotojai privalo laikytis Įstaigos darbo organizavimo tvarkos, t. y. vadovautis pareigybinėmis instrukcijomis, Įstaigos vidaus taisyklių tvarka ir kitais susitarimais. 

X SKYRIUS
BAIGIAMOSIOS NUOSTATOS

90. Darbo tvarkos taisyklės galioja nuo jų patvirtinimo dienos visiems Įstaigos darbuotojams.
91. Darbo tvarkos taisyklės peržiūrimos ir atnaujinamos pasikeitus teisės aktams. Darbuotojai supažindinami su Darbo tvarkos taisyklėmis ir (ar) jų pakeitimais per elektroninę dokumentų valdymo sistemą ar pasirašytinai.
92. Įstaigos darbuotojai Lietuvos Respublikos įstatymų nustatyta tvarka atsako už šių taisyklių, darbuotojų saugos ir sveikatos, gaisrinės saugos reikalavimų ir pareigybių aprašymų laikymąsi.

